E-aruandluse süsteem on majandusaasta aruande esitamiseks valmis, kinnitas justiitsministeeriumi asekantsler Marko Aavik.
Aavik lükkas ümber väited, nagu poleks e-aruandluse süsteem kasutusele võtmise momendil päris valmis olnud ning selles esineb veel tõrkeid.
"Seda kinnitab aruannete esitamise statistika - juba rakendamise esimestel päevadel esitati esimesed aruanded. Jaanuari jooksul esitati ca sadakond aruannet," ütles Aavik raamatupidaja.ee-le.
Enne süsteemi rakendamist toimus Aaviku sõnul selle põhjalik testimine.
"Kuid nagu iga infosüsteemi arendamisega, võis ka selle puhul esineda selliseid probleeme, mis tulevad vaatamata eelnevale testimisele välja alles tegelikus elus süsteemi kasutades," nentis Aavik lisades, et seetõttu on iga infosüsteemi rakendamisel paratamatu väike stabiliseerimisaeg, milleks e-aruandluse süsteemi puhul oli planeerinud üks kuu
Selle aja jooksul ilmnes Aaviku sõnul väiksemaid süsteemi seadistamisprobleeme, millele on tänaseks lahendus leitud.
"Lisaks tehti jaanuaris paar täiendavat lisaarendust, mille tulemusena on süsteemis koostatud aruanne nüüd ilusam, kuid mille puudumine ei takistanud kuidagi aruande varasemat koostamist ja esitamist," selgitas Aavik.
Justiitsministeerium ootab kasutajatelt ettepanekuid süsteemi paremaks muutmiseks e-postile firstname.lastname@example.org.